स्वास्थ्य डायरेक्टर अचानक जिला अस्पताल पहुंचे, कमियां दूर करने का दिया आश्वासन
स्वास्थ्य विभाग के डायरेक्टर आर. प्रसन्ना अचानक शुक्रवार को जिला अस्पताल पहुंचे। उन्होंने अस्पताल के सभी वार्डों का निरीक्षण किया। साथ ही अस्पताल की सफाई व्यवस्था पर संतोष जाहिर किया। इसके लिए उन्होंने प्रबंधन को प्रोत्साहित भी किया। इस दौरान अस्पताल प्रबंधन ने इलाज की सुविधाएं बढ़ाने के लिए कुछ जरुरी मशीनों की मांग भी की।
जिला अस्पताल सह अधीक्षक डा. एसएस बाजपेयी ने बताया कि स्वास्थ्य डायरेक्टर आर. प्रसन्ना विभागीय काम से शुक्रवार को शहर आए हुए थे। इस दौरान वे एकाएक जिला अस्पताल पहुंचे। प्रसन्ना ने अस्पताल के सभी वार्डों की व्यवस्था देखी। उन्होंने अस्पताल में भर्ती मरीजों के इलाज की जानकारी भी ली। सर्जरी विभाग, अार्थोपेडिक वार्ड, शिशु वार्ड, लैब का मुआयना किया। इसके बाद डा.एसएस बाजपेयी ने अस्पताल में भर्ती मरीजों के इलाज के लिए जरुरी मशीनें दो वेंटिलेटर, दो एक्सरे मशीन, पोर्टेलेबर एक्सरे मशीन, आपरेशन टेबल पांच लाइट दो लैम्प की मांग की।
डायरेक्टर ने आवश्यक सामग्रियां जल्द दिलवाने का आश्वासन दिया। इसके बाद वार्ड में भर्ती मरीजों के परिजनों से दवाओं की जानकारी ली। डायरेक्टर ने परिजनों से पूछा कि मरीज के लिए दवाएं कहां से लाते हैं। परिजनों ने बताया कि सभी प्रकार की दवाएं अस्पताल से ही मिलती हैं। बाहर से दवाएं खरीदने की आवश्यकता नहीं पड़ती। फिर उन्होंने सभी वार्डों का भ्रमण कर सफाई व्यवस्था पर संतुष्टि जाहिर की।
निरीक्षण के दौरान स्वास्थ्य विभाग के डायरेक्टर आर.प्रसन्ना।
hin_Deva hin_Deva hin_Deva hin_Deva hin_Deva